रारा गोल्डकपको उपाधि सल्हेश युथलाई
११ औं रारा गोल्डकप फुटबल प्रतियोगिताको उपाधि साविक विजेता सल्हेश युथ क्लब सिराहाले हात पारेको छ । चौबिसे गाउँपालिकाको मुकाम राजारानीस्थित पुण्य माविको खेलमा मैदानमा सम्पन्न फाइनल खेलमा आयोजक रारा क्लब राजारानीलाई टाइब्रेकरमा ४–२ गोल अन्तरले पराजित गर्दै सल्हेश युथले उपाधि जितेको हो ।
धनकुटा — ११ औं रारा गोल्डकप फुटबल प्रतियोगिताको उपाधि साविक विजेता सल्हेश युथ क्लब सिराहाले हात पारेको छ । चौबिसे गाउँपालिकाको मुकाम राजारानीस्थित पुण्य माविको खेलमा मैदानमा सम्पन्न फाइनल खेलमा आयोजक रारा क्लब राजारानीलाई टाइब्रेकरमा ४–२ गोल अन्तरले पराजित गर्दै सल्हेश युथले उपाधि जितेको हो । २५ औं मिनेटमा आयोजक टिमका तर्फबाट प्रदिप भण्डारीले गोल गर्दै टीमलाई अग्रता दिलाएका थिए । तर ५५ औं मिनेटमा सल्हेशका फागुराम थारुले गोल गर्दै १–१ को बराबरीमा पुर्‍याए । निर्धारित अवधिमा दुवैतर्फ थप गोल हुन नसक्दा टाइब्रेरबाट छिनोफानो गरिएको थियो । सल्हेशका जय गुरुङ, आदित्य शाक्य, कुलदीप कार्की र फागुराम थारुले गोल गरेका थिए । आयोजक राराको तर्फबाट ताया र शिशिर लेखीले मात्र गोल गरे । विशाल घलान तामाङ र राम वाजीको प्रहार विपक्षी टिमका गोलरक्षक युनिश चौधरीले रोक्दा उपविजेतामा चित्त बुझाउन पुग्यो । फाइनल खेलको म्यान अफ दी म्याच सल्हेशका फागुराम थारु घोषित भए । उनले नगद ७ हजार पाए । साविक विजेता समेत रहेको सल्हेश युथले उपाधि सहित ५ लाख नगद तथा ट्रफी प्राप्त गरेको छ । उपविजेता रारा फुटबल क्लबले २ लाख ५० हजार सहित ट्रफी प्राप्त गरेको छ । खेलको सर्वोत्कृष्ट खेलाडी रारा फुटबल क्लबका राम बाजी घोषित भए । वाजीले ५० हजार नगद हात पारे । वेष्ट गोलकिपर सल्हेशका युनिश चौधरी र उदयमान खेलाडी राराका विशाल लिम्बू घोषित भए । उनीहरुले जनही ११ हजार र ट्रफी प्राप्त गरे । गत ११ गतेदेखि सुरु भएको प्रतियोगितामा ८ टीमको सहभागिता रहेको थियो । विजेता तथा उपविजेता टिमलाई खानेपानी मन्त्री राजेन्द्रकुमार राई, धनकुटा नगरपालिकाका प्रमुख चिन्तन तामाङ लगायतले ट्रफी तथा पुरस्कार वितरण गरे । 